La companyia alemanya Magment, especialitzada en el desenvolupament de formigons i asfalts, té en la seva gamma de productes un formigó magnetitzable capaç de recarregar els vehicles elèctrics, de manera estàtica o dinàmica.
La companyia Magment va ser una de les guardonades als German Innovation Awards 2018, en la categoria de materials i superfícies, gràcies al seu formigó capaç de conduir el corrent elèctric i que podria permetre acabar amb alguns dels obstacles principals per a la implantació del vehicle elèctric, com són la curta autonomia i l'escassetat de punts de càrrega.
La capa de formigó magnetitzable incorpora al seu si partícules de ferrita reciclades, provinents de residus electrònics, cosa que li permet funcionar com una bobina conductora en què es pot introduir corrent elèctric per generar un camp magnètic.
Aquest, al seu torn, activa la bobina receptora del vehicle elèctric que circula per sobre el formigó.
El sistema es pot cobrir amb formigó convencional o amb asfalt, de manera que es mantenen les propietats físiques necessàries per a la circulació de vehicles, alhora que es protegeix el mòdul elèctric del desgast, el vandalisme i la intempèrie.
El material MC40: formigó enriquit amb partícules magnètiques reciclades (© Magment)
Segons l'empresa, la tecnologia Magment ofereix diversos avantatges respecte d'altres infraestructures de càrrega inductiva, estàtica o dinàmica: en primer lloc, Magment assegura que el cost d'implantació del seu formigó magnetitzat és baix, atès que els mètodes que cal fer servir són els habituals en la construcció de carreteres.
També ajuda a mantenir els preus en nivells raonables el fet que els materials són reciclats i abundants.
D'altra banda, la companyia diu que el sistema té uns costos de manteniment similars als de les carreteres convencionals, i que la seva durabilitat por assolir més de vint anys.
Fonts renovables i bobines de transmissió i de recepció: esquema de funcionament de Magment (© Magment)
Pel que fa als possibles efectes sobre la salut humana, val a dir que els processos de càrrega inductiva, com el que permet Magment, se situen per sota dels 27 microteslas (μT) que recomana la Comissió Internacional sobre Protecció contra la Radiació no Ionitzant (ICNIRP 2010).
Per posar-ho en perspectiva, un detector de furts en establiments comercials genera un camp magnètic d'uns 126 μT, i un detector de metalls, de prop de 375 μT.
La visió de Magment: carreteres amb carrils específics per a la càrrega dinàmica (© Magment)
El formigó magnetitzat Magment pot trobar la seva màxima utilitat en la càrrega dinàmica de vehicles elèctrics en circulació, com s'ha anat suggerint; res no obsta, però, per aplicar-lo també en espais com ara aparcaments, de manera que permeti recàrregues estàtiques oportunistes sense necessitat de punts de recàrrega convencionals.
De fet, atès que el material emprat, MC40, reuneix les propietats mecàniques del formigó convencional, els responsables de Magment asseguren que el nou sistema és compatible amb qualsevol edifici o infraestructura que vulgui oferir càrrega per inducció, i que s'hi pot integrar fàcilment.
Els rendiments que apunta la companyia per al seu formigó amb ferrita, pel que fa a càrrega transmesa eficaçment, són els que s'indiquen a continuació:
Eficiència dels mòduls de càrrega, segons modalitat(en llosa o en bobina, amb concentradors o sense) i tipus de vehicle (© Magment)
Pel que fa als assajos amb el material MC40, un dels projectes més definits de moment és el que Magment durà a terme a la localitat finlandesa de Salo (província de Finlàndia Pròpia), on els autobusos d'una de les línies de la ciutat utilitzaran aquesta tecnologia per a la recàrrega dinàmica.
Altres projectes de prova, en fases més preliminars, es preveuen a la ciutat xinesa de Changzhou (prop de Nanquín), al campus Euref de la Technische Universität de Berlín i al campus GreenTEC (estat federat de Slesvig-Holstein, Alemanya).
És de suposar que en tots aquests assajos el material pugui donar prova de la robustesa i de les prestacions proclamades per Magment i que li van valer la concessió d'un German Innovation Award.
Ruta de prova a Salo, a la regió de Finlàndia Occidental
Impacte social, Optimització de la capacitat viària, Nova tecnologia d'explotació, Valorització de materials, Mitigació, Nous materials i sistemes auxiliars